Med et ensidigt tag får du meget fleksibilitet i din plantegning. Det er let at flytte og tilpasse moduler, så du kan lave en gårdhave eller forskyde den ene ende som et vinkelhus. Ofte bygges huset relativt langt, så der er udgang til haven fra alle værelser og stuen. Samtidig giver den forskudte loftshøjde mulighed for at have høje vinduer, der kan lukke lyset ind i f.eks. køkken-alrummet eller stuen. Af samme grund er det også en fordel, hvis husets høje halvdel er sydvendt, da du derved bedst udnytter solens vandring.